Title: Informácia o prijatí veľvyslanca Slovenskej republiky v Maďarskej republike na MZV Maďarskej republiky dňa 28
Author: vzor
Company: none

Informácia o prijatí veľvyslanca Slovenskej republiky v Maďarskej republike na MZV Maďarskej republiky dňa 28.8.2006

	Ministerstvo zahraničných vecí Maďarskej republiky v sobotu 26.8.2006 o 10.00 hod. predvolalo na 28.8.2006 chargé ď affaires Veľvyslanectva Slovenskej republiky v Maďarskej republike k prevzatiu verbálnej nóty.
V ten istý deň, 26.8.2006 o 14.00 hod, sa uskutočnila mimoriadna tlačová konferencia predsedu vlády Maďarskej republiky Ferenca Gyurcsánya venovaná, v kontexte incidentu v Nitre (lúpežné prepadnutie študentky maďarskej národnosti), prejavom extrémizmu na území Slovenskej republiky, na ktorej vyzval predsedu vlády Slovenskej republiky Roberta Fica   k dôslednému dištancovaniu sa od uvedených a všetkých ďalších prejavov podobného charakteru.  
	Dňa 27.8.2006 minister zahraničných vecí Slovenskej republiky Ján Kubiš odvolal mimoriadneho a splnomocneného veľvyslanca Slovenskej republiky v Maďarskej republike Juraja Migaša  z riadnej dovolenky a poveril ho okrem prevzatia nóty aj  aktívnou  prezentáciou slovenských argumentov v predmetnej veci.   
Dňa 28.8.2006 odovzdal odborný štátny tajomník MZV MR László Szöke, v tom čase zastupujúci ministerku zahraničných vecí, verbálnu nótu  veľvyslancovi Slovenskej republiky.  L. Szöke ocenil rozhodnutie slovenského ministra zahraničných vecí o osobnom prevzatí nóty veľvyslancom, čo svedčí o dôraze, ktorý prikladá slovenská strana udalostiam z posledných dní. Oboznámil veľvyslanca s obsahom nóty.
 Veľvyslanec Slovenskej republiky podrobne oboznámil maďarského diplomata s argumentáciou slovenskej strany k predmetným udalostiam. Opätovne pripomenul, že vláda Slovenskej republiky i relevantné politické strany vrátane Slovenskej národnej strany sa jednoznačne dištancovali od protimaďarského incidentu spáchaného na mladej študentke v Nitre a všetkých prejavov extrémizmu na území oboch krajín. Vyjadril odhodlanie slovenskej vlády pokračovať v prijímaní tvrdých opatrení proti takýmto prejavom na vlastnom území. Objasnil postup a priebeh vyšetrovania protimaďarského incidentu v Nitre s využitím špeciálnych policajných jednotiek a uviedol príklad okamžitého zásahu polície na futbalovom štadióne v Banskej Bystrici. 
Veľvyslanec vyslovil prekvapenie nad tým, že akékoľvek kroky učinené slovenskou vládou a jej orgánmi v kontexte prejavov extrémizmu sú maďarskou stranou ignorované. Naviac maďarská nadmerná publicita individuálnych káuz,  následné početné vyhlásenia a neprimeranosť reakcií neprispievajú k vytváraniu realistického obrazu diania  a vytvárajú  atmosféru  napätia. Uviedol tiež, že súčasná otázka je zo strany maďarských orgánov na rôznych úrovniach internacionalizovaná, čo poškodzuje  dobré meno Slovenska. Nátlakové akcie koordinované s SMK odporujú duchu a litere základnej slovensko - maďarskej zmluvy, doterajšiemu rozvoju bilaterálnych vzťahov, ako aj členstvu našich krajín v EÚ a NATO. 
Ocenil prijímanie opatrení príslušnými maďarskými orgánmi v niektorých kauzách (nápis pred budovou veľvyslanectva) a vyslovil očakávanie slovenskej diplomacie na  informácie o spôsobe a súčasnom štádiu vyšetrovania prípadov extrémizmu v Maďarsku. Konštatoval znepokojenie z obsahu vyhlásení predsedu zahraničného výboru maďarského parlamentu Zsolta Németha vo vzťahu k Slovenskej republike (polofašistická vláda), s vyjadrením poľutovania, že Slovensko nezaregistrovalo oficiálne odmietnutie zo strany vlády MR.  Veľvyslanec potvrdil záujem vlády Slovenskej republiky na ďalšom rozvoji dobrých susedských vzťahov s Maďarskou republikou a na upokojení situácie. Zdôraznil, že slovenská strana považuje za adekvátne fórum riešenia vzájomných otvorených otázok mechanizmy vytvorené Zmluvou o dobrom susedstve a priateľskej spolupráci medzi Slovenskou republikou a Maďarskou republikou. Navrhol zvolať zasadnutie Zmiešanej komisie pre záležitostí menšín a Zmiešanej komisie pre záležitosti spolupráce v oblastiach spadajúcich pod dohľad ministerstiev vnútra. Zároveň tlmočil návrh slovenskej strany, aby ministri zahraničných vecí obidvoch krajín vydali spoločné vyhlásenie odsudzujúce incidenty, ku ktorým došlo v poslednom období na území oboch krajín. Vyjadril presvedčenie, že maďarská strana bude na tieto iniciatívy reagovať pozitívne. 
 L. Szöke prisľúbil, že maďarská strana sa k návrhom slovenskej strany vyjadrí v najbližšom období. V argumentácii uviedol, že sa nedajú porovnávať výroky predsedu koaličnej strany J. Slotu s výrokmi opozičného politika Zs. Németha z dôvodu ich podielu na vládnej moci. Preto je požiadavka slovenskej strany na dištancovanie sa maďarskej vlády od výrokov opozičného politika problematická. Veľvyslanec Slovenskej republiky opätovne argumentoval, že ide o predsedu zahraničného výboru parlamentu, ktorý je verejne politicky činný a takýto typ výrokov je absolútne neprípustný. Vláda MR by mala zaujať stanovisko. 
L. Szöke v  súvislosti s prejavmi extrémizmu na oboch stranách konštatoval, že v MR nikdy doteraz nedošlo k etnicky motivovanému fyzickému útoku na predstaviteľa slovenskej menšiny. Podľa maďarskej strany je teda situácia rozdielna. Maďarská strana vidí priamy súvis medzi účasťou extrémistických  síl v slovenskej vládnej koalícii  a množiacimi sa prejavmi rasovej neznášanlivosti v SR. Preto je podľa nej nevyhnutné, aby sa aj premiéri  jednoznačne dištancovali od týchto činov. Aj preto predseda vlády Maďarskej republiky        F. Gyurcsány počas tlačovej konferencie v sobotu 26.8.2006 vyzval svojho kolegu R. Fica, aby sa osobne dištancoval a zároveň požiadal občanov Maďarskej republiky, aby sa neuchyľovali k prejavom extrémizmu. 
Veľvyslanec v závere stretnutia dôrazne požiadal štátneho tajomníka MZV MR, aby maďarská strana informovala o vyšetrovaní incidentov s protislovenským charakterom (výhražné nápisy pred budovou ZÚ, incidenty na futbalových štadiónoch, kde sa skandovali protislovenské heslá a vyťahovali protislovenské plagáty). 

x    x    x

Bezprostredne po ukončení stretnutia vystúpil štátny tajomník MZV MR na mimoriadnej tlačovej konferencii, kde podľa  zdrojov maďarskej tlačovej agentúry MTI  okrem iného uviedol:

o	vo verbálnej nóte sa konštatuje, že maďarská strana v ostatnom období registrované nepriaznivé procesy dáva do súvislosti s prítomnosťou síl v slovenskej vláde, hlásajúcich xenofóbne a protimenšinové názory 
o	extrémne sily  môžu v danom prostredí vnímať svoje protimaďarské kroky ako politicky dovolené dovtedy, kým v SR na vládnej úrovni  nenastúpi rozhodné dištancovanie sa od nich  
o	požiadal veľvyslanca SR o tlmočenie prosby predsedovi vlády Slovenskej republiky o dôsledné a čo najrozhodnejšie odsúdenie každého prejavu a skutku, ktorý by mohol byť z pohľadu maďarskej menšiny nepríjemný, urážajúci alebo nebezpečný  
o	verbálna nóta obsahuje aj uznanie a vďaku Maďarska za rozhodné vystúpenie slovenskej polície vo veci incidentu v Nitre a následné jednoznačné odsúdenie činu zo strany predstaviteľov slovenskej vlády
o	slovenský veľvyslanec potvrdil, že podobné incidenty budú na Slovensku dôsledne a rozhodne vyšetrené a zároveň požiadal o poskytovanie informácií o výsledku vyšetrovania protislovenských incidentov v Maďarsku 

Z á v e r y :

•	Verbálna nóta neobsahuje žiadne nové argumenty v porovnaní s doteraz mediálne známymi,  najmä argumentmi ministerského predsedu F. Gyurcsánya prednesenými na mimoriadnej tlačovej konferencii dňa 26. augusta 2006 (podobné sú aj vyjadrenia predstaviteľov SMK v maďarských médiách).  Maďarská strana naďalej dôrazným tónom žiada, aby sa predseda vlády SR aj v budúcnosti dištancoval od každého prejavu extrémizmu proti príslušníkom národnostných menšín (nielen maďarskej) a o dôsledné vyšetrenie incidentov.

•	Zorganizovanie mimoriadnej tlačovej konferencie F. Gyurcsánya malo zrejmé vnútropolitické pozadie (prekrytie zodpovednosti vlády za organizáciu ohňostroja počas osláv sviatku Svätého Štefana, keď v dôsledku víchrice prišlo o život 5 osôb a 250 bolo zranených, pokles preferencií Maďarskej socialistickej strany  a odštartovanie kampane pred komunálnymi voľbami – iba 1 hodinu po mimoriadnej tlačovej konferencii sa         F. Gyurcsány zúčastnil na jej otvorení v Budapešti).

•	Maďarská strana bude pravdepodobne naďalej pokračovať v medializácii káuz, o čom svedčí aj skutočnosť, že štátny tajomník po stretnutí s veľvyslancom zvolal tlačovú konferenciu.

•	Pokračovať bude aj internacionalizácia otázky. Predsedajúci fóra maďarských poslancov v európskom parlamente I. Szent-Iványi zvolal na 4. septembra 2006 rokovanie poslancov, ktorého  témou bude hodnotenie situácie na Slovensku po vytvorení novej vlády a možnosť  ich spoločného  postupu v predmetnej veci. 

•	MZV SR urýchlene pripraví odpoveď na verbálnu nótu MZV MR, ktorá bude obsahovať argumenty prezentované veľvyslancom SR na prijatí na MZV MR

Príloha č.1 - Verbálna nóta MZV MR 
neoficiálny preklad do slovenského jazyka

Od: Ministerstvo zahraničných vecí Maďarskej republiky
Pre: Veľvyslanectvo Slovenskej republiky

Verbálna nóta

Ministerstvo zahraničných vecí Maďarskej republiky vyjadruje svoju úctu Veľvyslanectvu Slovenskej republiky v Budapešti a chce ho oboznámiť s nasledovným:

Vláda Maďarskej republiky vníma so stupňujúcim sa nepokojom nepriaznivé udalosti, ktoré sa rozvinuli v Slovenskej republike po tom, ako sa medzi členov vládnej koalície, ktorá riadi krajinu, dostali aj sily hlásajúce nenávisť voči cudzincom a protimenšinové názory.

Vyhlásenia vedúceho jednej zo strán tvoriacich vládu Slovenskej republiky, na ktoré nenasledovalo dištancovanie sa z najvyššej úrovne vlády od týchto vyhlásení, viedlo k vytvoreniu situácie, v ktorej si extrémne skupiny ľahko môžu myslieť, že ich urážlivé, provokatívne alebo dokonca násilné protimenšinové vystúpenia môžu prebiehať v žičlivom  prostredí, s tichým súhlasom niektorých prvkov vládnej politiky.

Tento proces poľutovaniahodným spôsobom viedol k tomu, aby – po dlhých rokoch prvýkrát – citeľne vzrástol počet inzultácií, zo začiatku hlavne verbálnych, voči občanom Slovenskej republiky maďarskej národnosti. Smutné udalosti uplynulých niekoľkých dní, najmä čin 25. augusta 2006 v Nitre, dokázali, že boli odôvodnené  viackrát zdôrazňované obavy  maďarskej strany, že bez dôsledného odsúdenia protimenšinových prejavov sa extrémisti skôr či neskôr nezľaknú ani použitia fyzického násilia voči predstaviteľom menšiny.

Vláda Maďarskej republiky si vysoko cení a s vďakou prijíma, že v tejto situácii viaceré dôležité strany slovenského verejného života a niekoľko vedúcich predstaviteľov štátnej správy jasne vyjadrilo, že odsudzuje akékoľvek nacionalistické a protimenšinové vystúpenie a považuje za potrebné vypátrať osoby, ktoré sa dopustili násilia voči menšinám a ich čin prísne posúdiť. Maďarská strana prosí, aby slovenské orgány s použitím všetkých právnych prostriedkov čo najskôr identifikovali páchateľov násilných činov a potrestali ich pri použití najvyššej tvrdosti slovenských zákonov.

Vláda Maďarskej republiky zo svojej strany dala jasne najavo, že udalosti spoza hraníc nemôžu byť príčinou, aby v Maďarsku hocikto a hocikde mohol urobiť urážlivé vyhlásenia na iné národy, ich príslušníkov, predstaviteľov alebo sa takto správal. Toto zdôraznil premiér Ferenc Gyurcsány, keď 26. augusta 2006 verejne požiadal všetkých občanov Maďarskej republiky, aby sa zdržali každého prejavu, ktorý by mohol byť urážlivý voči Slovensku, slovenskej vláde, slovenskému ľudu alebo jeho príslušníkom.

Vláda Maďarskej republiky súčasne považovala v tejto situácii za nevyhnutné, aby – po viac ako dvoch mesiacoch vyhýbania a mlčania – aj premiér Slovenskej republiky objasnil svoje stanovisko ohľadne protimenšinových vystúpení a činov. Maďarská strana potvrdzujúc vyhlásenia premiéra 27. augusta 2006 v Lubine naďalej úctivo žiada premiéra Roberta Fica, aby dôsledne a čo najrozhodnejšie odsúdil akýkoľvek prejav alebo čin, ktorý môže byť urážlivý alebo nebezpečný voči menšinám žijúcim na Slovensku, medzi nimi maďarskej menšiny, a pri každej príležitosti uistil, že zaručí, pri použití dostupných  prostriedkov, práva a bezpečnosť všetkých občanov Slovenskej republiky, bez ohľadu na ich národnosť a materinský jazyk.

Vláda Maďarskej republiky sa vážne obáva, že pri absencii jasných stanovísk najvyššej úrovne vlády môžu nepriaznivé procesy ďalej eskalovať, môžu sa uvoľňovať ešte nebezpečnejšie vášne, čo môže mať negatívne dôsledky na postavenie občanov Slovenskej republiky maďarskej národnosti, na demokratický hodnotový rebríček krajiny, medzinárodné posúdenie, ale aj na dvojstranné maďarsko-slovenské vzťahy. Maďarská strana naproti tomu verí, že dôsledný a jednoznačný postoj zodpovedných politických predstaviteľov bude mať značnú príkladnú a zadržujúcu silu, ktorej výsledkom môže byť zastavenie nepriaznivých tendencií, ktorým boli vystavené menšiny na Slovensku.

Ministerstvo zahraničných vecí Maďarskej republiky využíva túto príležitosť, aby opakovane ubezpečila Veľvyslanectvo Slovenskej republiky v Budapešti o svojej najhlbšej úcte.

Budapešť, 28. augusta 2006

Príloha č. 2: Tlačové vyhlásenie MZV SR 
vydané po prijatí veľvyslanca na MZV MR

Dňa 28.8.2006 bol z rozhodnutia ministra zahraničných vecí Slovenskej republiky Jána Kubiša odvolaný z riadnej dovolenky mimoriadny a splnomocnený  veľvyslanec Slovenskej republiky v Maďarskej republike Juraj Migaš, aby mohol osobne navštíviť Ministerstvo zahraničných vecí Maďarskej republiky.  
Veľvyslanec informoval, že vláda a všetky relevantné politické strany vrátane SNS  ostro a jednoznačne odsúdili prejavy extrémizmu a neznášanlivosti, ku ktorým došlo v minulých dňoch na území Slovenskej a Maďarskej republiky. Vyjadril odhodlanie slovenskej vlády pokračovať v prijímaní tvrdých opatrení proti takýmto prejavom na vlastnom území. Objasnil doterajší postup a priebeh vyšetrovania hanebného, protimaďarského incidentu v Nitre s využitím špeciálnych policajných jednotiek.
 Vyslovil však prekvapenie nad tým, že akékoľvek kroky učinené slovenskou vládou a jej orgánmi s cieľom zabrániť prejavom extrémizmu sú maďarskou stranou ignorované. Nadmerná publicita, početné vyhlásenia a neprimeranosť reakcií maďarskej strany prispievajú k vytváraniu atmosféry napätia. Navyše Slovenská republika registruje internacionalizáciu otázky zo strany maďarských orgánov a jej prenášanie na medzinárodné fórum, čo poškodzuje  dobré meno našej krajiny. 
Slovenský predstaviteľ požiadal maďarskú stranu o informáciu vo veci vyšetrenia množiacich sa protislovenských prejavov v Maďarskej republike. Pozitívne ocenil kroky, ktoré urobila maďarská strana v súvislosti s incidentom pred budovou veľvyslanectva SR v Budapešti. Súčasne vyjadril znepokojenie nad nedávnymi výrokmi predsedu zahraničného výboru maďarského parlamentu, ktoré sú pre slovenskú vládu neakceptovateľné, pričom požiadal o stanovisko vlády MR.
Veľvyslanec potvrdil záujem vlády Slovenskej republiky na ďalšom rozvoji dobrých susedských vzťahov s Maďarskou republikou a na upokojení situácie. Zdôraznil, že slovenská strana považuje za adekvátne fórum riešenia vzájomných otvorených otázok mechanizmy vytvorené Zmluvou o dobrom susedstve a priateľskej spolupráci medzi Slovenskou republikou a Maďarskou republikou. Navrhol zvolať zasadnutie Zmiešanej komisie pre záležitostí menšín a Zmiešanej komisie pre záležitosti spolupráce v oblastiach spadajúcich pod dohľad ministerstiev vnútra. Zároveň tlmočil návrh slovenskej strany, aby ministri zahraničných vecí obidvoch krajín vydali spoločné vyhlásenie odsudzujúce incidenty, ku ktorým došlo v SR a MR v poslednom období. Vyjadril presvedčenie, že maďarská strana bude na tieto iniciatívy reagovať pozitívne. 

Bratislava, 28.8.2006